45°45′20″N 18°28′13″E﻿ / ﻿45.75544°N 18.4703°E﻿ / 45.75544; 18.4703

Za druge upotrebe, pogledajte Petrovo Selo (razvrstavanje) i Petrovo (razvrstavanje).
*Karta Hrvatske > Baranjsko Petrovo Selo*
*Google maps > Baranjsko Petrovo Selo (područje naselja)*

**Baranjsko Petrovo Selo** (narodski *Petarda*, mađarski *Petárda* [ˈpɛtaːrdɒ]), naselje u Općini Petlovac Osječko-baranjske županije (Republika Hrvatska).

Geografski položaj
------------------

Baranjsko Petrovo Selo smješteno je u zapadnom dijelu Baranje uz mađarsku granicu, u mikroregiji Baranjske nizine. Udaljeno je 6,7 km zapadno od sjedišta općine Petlovca, 39 km od Osijeka (preko Bilja), 25,6 km od Darde, 14,4 km od Belog Manastira, 10,6 km od Belišća, 14,4 km od Valpova i 4,9 km od Beremenda u Mađarskoj.

Od Zagreba je udaljeno 253 km (preko Donjeg Miholjca - Đurđevca - Bjelovara i Sesveta), 273 km (preko Valpova - Našica - Pleternice i dalje autoputem), odnosno 302 km (Slavonikom i autoputem Beograd - Zagreb).

### Ceste

Nalazi se na državnoj cesti D517 (D7 /Beli Manastir/ - Širine - Petlovac - B. P. Selo - Belišće - D34 /Valpovo/). U samom naselju od državne ceste D517 odvaja se prema sjeverozapadu državna cesta D211 (B. P. Selo - GP Baranjsko Petrovo Selo i dalje prema Beremendu).

### Susjedna naselja

Područje naselja Baranjsko Petrovo Selo ograničeno je sa zapada područjem naselja Torjanci i Novo Nevesinje, s juga rijekom Dravom (zapravo s dijelovima naselja Bistrinci i Valpovo), s istoka područjem naselja Majške Međe, Novi Bezdan, opet Majške Međe i Bolman, sa sjeveroistoka područjem naselja Petlovac i sa sjevera / sjeverozapada mađarskom granicom.

### Prometne veze

Baranjsko Petrovo Selo povezano je autobusnim vezama s Belim Manastirom i Osijekom. Promet na željezničkoj pruzi Beli Manastir - Baranjsko Petrovo Selo ukinut je 31. VII. 1966. godine, a pruga je u potpunosti demontirana.

### Zaseoci

Na popisima stanovništva iskazivani su dijelovi naselja (zaseoci): Bakanga (u drugim izvorima: Bakanka), Greisinger-pusta, Novo Nevesinje (kasnije samostalno naselje), Palež-salaž (kod Korenčića: Paleža-salaš), Repnjak, Vrbak-pusta, Žido-pusta (kod Korenčića, u napomeni broj 2: Žido-lugarna; danas: Žido-pustara), od kojih neki više ne postoje kao naselja.

Ime naselja
-----------

Krešimir Međeral-Sučević navodi da je selo vjerovatno dobilo ime po lokalnom vlastelinu, na čijem se posjedu nalazilo. Starije verzije mađarskog imena zapisane su u oblicima *Péturd* (1276) i *Péterd* (1332). U oba slučaja imena imaju deminutivni sufiks *-d* tipičan za mađarski jezik. Oblik *Petárda* prvi put se spominje 1554, a vjerovatno je nastao prema hrvatskom obliku muškog imena.

Južnoslavensko narodsko ime *Petarda* promijenjeno je poslije Prvog svjetskog rata u složeno i dugačko ime (19 slova): **Baranjsko Petrovo Selo**. Pridjev *Baranjsko* dodan je da bi se razlikovalo od ostalih *Petrovih sela* u tadašnjoj Kraljevini SHS.

Narodsko ime *Petarda* sačuvalo se do danas (2022) u govoru lokalnih mještana i ostalih baranjskih Šokaca te u govoru baranjskih Srba - Raca (npr. u susjednom selu Bolmanu). Izgovor tog imena u šokačkom i srpskom (rackom) govoru razlikuje se u naglasku.

Službeno ime se u svakodnevnom i neobaveznom govoru često skraćuje na prvu sastavnicu: *Baranjsko* ("idem u Baranjsko", "bio sam u Baranjskom", "iz Baranjskog"), nikad se ne skraćuje npr. na *Petrovo selo* ili *Petrovo*.

### Etnik i ktetik

Stanovnici Baranjskog Petrovog Sela su *Petarci* (jednina: *Petarac*), a ktetik glasi: *petarački*.

Etnik Petarac je i prezime. Godine 1948, kad je obavljen prvi poslijeratni popis stanovništva, Petaraca je bilo u B. P. Selu (1), Dardi (3), Grabovcu (4), Jagodnjaku (6), Luču (7) i Osijeku (2).

Prezime *Petarac* prisutno je u tom obliku samo u Hrvatskoj. U 20. stoljeću relativno najviše stanovnika s tim prezimenom rođeno je u okolici Osijeka i u okolici Belog Manastira. Početkom 21. stoljeća (2011) u Hrvatskoj je živjelo svega nekoliko Petaraca u samo tri domaćinstva. Kako ih je sredinom 20. stoljeća bilo približno 20, njihov se broj višestruko smanjio. Prisutni su u samo jednom hrvatskom naselju i to u Dardi (manje od 5).

Stanovništvo
------------

### Tabela (2021)

Na Popisu stanovništva u Hrvatskoj 2021. godine naselje Baranjsko Petrovo Selo imalo je **434** stanovnika.

| Pregled broja stanovnika po godinama  |
| --- |
| 1857 | 1869 | 1880 | 1890 | 1900 | 1910 | 1921 | 1931 | 1948 | 1953 | 1961 | 1971 | 1981 | 1991 | 2001 | 2011 | 2021 |
| 980 | 1072 | 1027 | 1059 | 1066 | 1007 | 960 | 1105 | 1248 | 1139 | 1109 | 1057 | 788 | 779 | 570 | 525 | 434 |
|

---

### Grafikon (2021)

***Grafikon kretanje broja stanovnika Baranjskog Petrovog Sela od 1857. do 2021.***  

### Po zaseocima

Na popisima stanovništva 1900, 1910, 1948, 1953, 1961. i 1971. godine stanovnici su popisivani i po zaseocima: Bakanga (14 - 8 - 5 - 5 - 6 - 4 stanovnika); Novo Nevesinje (60 - 64 - 189 - 184 - 198 - 179 stanovnika; 1981. godine 145; kasnije samostalno naselje); Repnjak (10 - 36 - 8 - 16 - 4 - 12 stanovnika) i Žido-Pusta (od 1948; 97 - 44 - 27 - 11).

Kolodvorska ulica - državna cesta D517 (foto: 2006)
Granični prijelaz prema Mađarskoj kod B. P. Sela (foto: 2012)
### Nacionalni sastav (1991)

| Popis 1991. |
| --- |
|  |  |  |  |  |
| Hrvati |    | 609 | 78.17% |
| Mađari |    |  72 |  9.24% |
| Srbi |    |  29 |  3.72% |
| Jugoslaveni |    |  11 |  1.41% |
| Rumuni |    |  6 |  0.77% |
| Romi |    |  5 |  0.64% |
| Albanci |    |  4 |  0.51% |
| Nijemci |    |  4 |  0.51% |
| Rusini |    |  3 |  0.38% |
| Slovaci |    |  3 |  0.38% |
| Italijani |    |  1 |  0.12% |
| Makedonci |    |  1 |  0.12% |
| neopredijeljeni  |    |  14 |  1.79% |
| nepoznato  |    |  17 |  2.18% |
| **ukupno**: 779 |

### Nacionalni sastav (2011)

Prema popisu iz 2011. godine u Baranjskom Petrovom Selu živjelo je 525 stanovnika. Stanovništvo je najvećim dijelom bilo hrvatsko (87%) te mađarsko (7%) i srpsko (3%).

U selu od pamtivijeka uglavnom žive Šokci.

### Prezimena stanovnika

Prema popisu stanovništva iz 2011. godine **20 najčešćih prezimena** u Baranjskom Petrovom Selu bila su:

* Blažević, Posavac, Ivanović, Benak, Bačić, Kolar, Juratović, Torjanac, Bošnjak, Horvat, Balog, Bognar, Marković, Pavlović, Rončević, Šokac, Kuna, Živković, Vuković, Šarac,

a nekad su najčešća **prezimena** bila:

* Blažević, Posavac, Ivanović, Šarac, Bačić, Aničić, Benak, Bošnjak, Herceg, Horvat, Kolar, Šokac, Živković, Babli, Balog, Dragomirović, Franjin, Juratović, Kuna, Rusić.

Historija
---------

Baranjsko Petrovo Selo (mađarski i narodski Petarda) staro je naselje, koje je zabilježeno godine 1276. pod imenom *Peturd* i godine 1332. kao *Peterd*. Poslije Prvog svjetskog rata nazvano je današnjim imenom. U 19. vijeku u naselju je živjelo oko 900 žitelja, koji su bili poljodjelci (stočari), a po vjeri katolici. Vlastelin je u ono doba bio Kazimir Esterházy.

Privreda
--------

Privrednu osnovu Baranjskog Petrovog Sela čine ratarstvo, šumarstvo, stočarstvo, obrt (autoprijevoz) te lovni turizam. Feldbauer spominje i vinogradarstvo, iako u B. P. Selu nema vinograda.

Društvo i kultura
-----------------

### Škola

* U naselju postoji osmorazredna Područna škola Baranjsko Petrovo Selo Osnovne škole Šećerana, u koju idu i učenici iz Majških Međa, Torjanaca i Novog Nevesinja.

### Crkva

Baranjsko Petrovo Selo je sjedište Župe Svetog Lovre, đakona i mučenika, osnovane 1923. godine, dok pravoslavni vjernici pripadaju Srpskoj pravoslavnoj parohiji bolmanskoj. U selu se nalazi Župna crkva Sv. Lovre, đakona i mučenika (Crkva Sv. Lovre), izgrađena 1903. godine. Crkveni god je 10. VIII. na dan Sv. Lovre. Župa ima dvije filijale: Novi Bezdan i Majške Međe.

Dana 12. XI. 2023. u Baranjskom Petrovom Selu je euharistijskim slavljem obilježeno 100 godina osnutka Župe Sv. Lovre, đakona i mučenika, ali i 120 godina izgradnje Župne crkve. Do 1923. godine Baranjsko Petrovo Selo bilo je filijala župe u Beremendu.

Proslava je počela u četvrtak, 9. XI. 2023. trodnevnicom, koju su predvodili župnici iz Bilja, Duboševice i župni vikar iz Belog Manastira. Svetu misu u nedjelju povodom velikog jubileja predvodio je đakovačko-osječki nadbiskup i metropolit mons. dr. Đuro Hranić uz nekoliko svećenika, uključujući i župnika Župe Sv. Lovre Roberta Kirhofera. Uz mnoge mještane Baranjskog Petrovog Sela i susjednih mjesta, na svečanom misnom slavlju bili su predstavnici Osječko-baranjske županije, općina Draž, Kneževi Vinogradi i Petlovac te Grada Belog Manastira. Obilježavanje su uljepšali mali fokloraši KUD-a "Seljačka sloga" Baranjsko Petrovo Selo i Pučke pjevačice Župe Svetog Lovre Baranjsko Petrovo Selo.

### Pošta

* U naselju postoji ured Hrvatske pošte na adresi Glavna 10. Od 15. VI. 2020. godine ured radi utorkom i četvrtkom od 12:30 do 15:30 sati (telefon: 072-303-304; faks: 031-748-381).

### Udruge

U Registar udruga Republike Hrvatske Arhivirano 2019-01-22 na Wayback Machine-u upisano je deset udruga (plus jedna brisana) sa sjedištem u Baranjskom Petrovom Selu (stanje: XII/2020):

* Dobrovoljno vatrogasno društvo (DVD) Baranjsko Petrovo Selo, osnovano 26. VII. 1998. (Kolodvorska 24A)
* Kulturno-umjetničko društvo (KUD) "Seljačka sloga" Baranjsko Petrovo Selo, osnovano 3. II. 1979. (Glavna 0)
* Lovačko društvo (LD) "Fazan" Baranjsko Petrovo Selo, osnovano 11. XI. 1997. (Glavna 1)
* Nogometni klub (NK) "Dinamo" Baranjsko Petrovo Selo, osnovan 16. VIII. 1976. (Kolodvorska 14)
* Stolnoteniski klub (STK) "B. P. Selo" Baranjsko Petrovo Selo, osnovan 7. III. 2006. (Glavna 1)
* Športska ribolovna udruga (ŠRU) "Štuka" Baranjsko Petrovo Selo, osnovana 23. I. 2001. (Kolodvorska 24)
* Udruga hrvatskih veterana Domovinskog rata (UHVDR) Klub B.P.S. osnovana 2. IV. 2004. (Glavna 1)
* Udruga hrvatskih vojnih invalida Domovinskog rata (HVIDR-a) Baranjsko Petrovo Selo (BPS), osnovana 5. X. 2019. (Kolodvorska 50)
* Udruga "Petaračke buše" Baranjsko Petrovo Selo, osnovana 21. II. 2007. (Glavna bb)
* Udruga žena Baranjsko Petrovo Selo, osnovana 9. II. 2001. (Kolodvorska 0)

---

* *Udruga mladeži "Petarac" Baranjsko Petrovo Selo*, osnovana 4. IV. 2002. (Glavna 1), **brisana** 31. III. 2014.

**Napomena**

---

Udruga hrvatskih veterana Domovinskog rata u centru sela postavila je spomen-ploču braniteljima (Marko Pavlović, Pavo Horvat, Željko Tomić, Marin Šarac, Stevo Kitak) i civilima (Stjepan Kolar, Marko Svalina, Pavo Posavac, Pavo Šarac, Anto Katić, Franjo Balog) iz B. P. Sela poginulima u ratu od 1991. do 1995. godine.

### Manifestacije

* **Male petaračke buše**

Petaračke dječje buše ili **Male petaračke buše** su dječja pokladna povorka u Baranjskom Petrovom Selu (lokalno zvanom *Petarda*) koja je prethodnica **Velikih lipih i strašnih buša**, koje se održavaju nekoliko dana kasnije. Manifestaciju je 2005. godine pokrenula nekolicina entuzijasta i onih koji žele očuvati šokačke običaje u tom selu. Iz godine u godinu dječje buše okupljaju sve veći broj učesnika pa su postale prava baranjska atrakcija.

Godine 2008, na primjer, Male petaračke buše održane su u nedjelju, 27. siječnja. U povorci su učestvovali domaći KUD "Seljačka sloga" te KUD-ovi iz Bizovca, Petrijevaca, Bilja i Duboševice. Nakon defilea selom s mnoštvom raznobojnih i zanimljivih maski, na pozornici Društvenog doma uz pratnju svojih tamburaških orkestara izveli su prigodan program, koji se sastojao od igrokaza i spleta narodnih pjesama i plesova, ali ne u narodnim nošnjama, nego u pokladnim kostimima.

* **Petaračke buše**

Matija Filaković
Prof. dr. Pavo Filaković

Istaknute ličnosti
------------------

* Josip Balatinac (novinar i pjesnik, rođen u B. P. Selu 1954; živio u Belom Manastiru; umro 2020)
* Matija Filaković (pučki pisac; 1925-2007)
* Prof. dr. Pavo Filaković (specijalist psihijatar, rođen u B. P. Selu 1949; živio u Osijeku; umro 2020)
* **Milan Knežević** (Baranjsko Petrovo Selo, 1965) – načelnik Općine Petlovac (26. III. 2015. - 25. V. 2017; 26. V. 2017. - )
* **Marko Posavac** (Baranjsko Petrovo Selo, 1956) – načelnik Općine Petlovac u četiri mandata, od 1993. do 1998. kao volonter, a od 1998. do 2009. kao profesionalac.
* Reza Stanković Zadravec (pučka pjesnikinja, rođena 1959. godine u Gatskom ritu, od 1965. do 1991. živjela u Baranjskom Petrovom Selu)

Znamenitosti i zanimljivosti
----------------------------

* U Ulici Daljok nalazi se Marijino svetište koje mještani zovu Vodica. Prije rata tu su se održavale mise svake nedjelje, a i kasnije se katkada održavaju, ali mnogo rjeđe. Crkveni odbor Župe sv. Lovre đakona mučenika obnovio je svetište, a mještani ga redovito čiste i održavaju tako da izgleda lijepo pa se na njemu ponekad održavaju i crkvena vjenčanja.
* Pokraj svetišta nalazi se bunar i potočić koji nikada nije presušio, što mještani smatraju jako čudnim. Voda iz potočića je hladna i bistra. Postoje i priče da je tu ozdravila neka žena koja je hodočastila u to svetište.

Ime jedne od ulica u B. P. Selu

Ulice
-----

*Karta Hrvatske > Baranjsko Petrovo Selo (ulice)*
Baranjsko Petrovo Selo ima tri ulice: 

* **Daljok**

Daljok je sporedna ulica koja se proteže istočno od Glavne ulice i to od Crkve sv. Lovre u centru sela do spoja s Glavnom ulicom na izlasku iz sela prema Novom Bezdanu. U toj ulici nalazi se Marijino svetište Vodica. Ulica je bila prvak turnira ulica 2021. godine.
* **Glavna ulica**

Glavna ulica je drugi dio centralne ulice u B. P. Selu. Vodi od Crkve sv. Lovre do izlaska iz sela prema Novom Bezdanu. Direktan je nastavak u istom smjeru Kolodvorske ulice. Njome prolazi Državna cesta D517. U njoj se nalaze s lijeve strane Dom kulture, Pošta i spomen-ploča braniteljima, a s desne strane nadaleko poznata Slastičarnica "Dinamo".
Raskrsnica na kojoj se Kolodvorska ulica u trokutu spaja sama sa sobom - spoj D212 sa D517 (foto: 2021)
* **Kolodvorska ulica**

Kolodvorska ulica ima vrlo neobičan izgled. Počinje na ulasku u selo iz smjera Bolmana, protežući se Državnom cestom D517. Tamo gdje D517 skreće prema jugozapadu, i ulica skreće tim smjerom prema centru sela. Kod Crkve sv. Lovre skreće nadesno u smjeru sjeverozapada (a pravo se nastavka Glavna ulica Državnom cestom D517). Dalje Kolodvorska ulica vodi do groblja i antifašističkog spomenika na Državnoj cesto D212 i tu skreće nadesno u smjeru istoka i spaja se sa samom sobom na raskrsnici gdje se i D212 spaja s D517. Time ulica zatvara trokut s vrhovima: raskrsnica D517 / D212 - Crkva sv. Lovre - Groblje - ista raskrsnica. Unutar tog trokuta još dvije sporedne uličice nose ime Kolodvorska ulica.

Izvori i vanjske veze
---------------------

***Baranjsko Petrovo Selo*** na Wikimedijinoj ostavi

1. ↑  DZS: *Popis stanovništva, kućanstava i stanova 2011. Prvi rezultati po naseljima*, Zagreb, 2011.
2. ↑  *Korisnik:Belirac/Baranjska građa#Leksik prezimena*
3. ↑  Acta Croatica: *Prezime: Petarac*, pristupljeno: 16. XII. 2022.
4. ↑  DZS: *Naselja i stanovništvo Republike Hrvatske 1857.-2001.*
5. ↑  DZS: *Stanovništvo prema starosti i spolu po naseljima, popis 2011.* - **Općina Petlovac**
6. ↑  DZS: *Popis 2021-Stanovništvo po naseljima.xlsx*   
 DZS: *Popis 2021-Stanovništvo po gradovima-opcinama.xlsx*
7. 1 2  Acta Croatica: *Toponim: Baranjsko Petrovo Selo*, pristupljeno: 13. XI. 2018. U ovom izvoru, za razliku od službenog DZS-a, kao broj stanovnika navodi se 517.
8. ↑  Đakovačko-osječka nadbiskupija: *"Popis župa"*. Đakovo, posjet: 13. XI. 2023.
9. ↑  Osječko-baranjska županija: *"100 godina Župe u Baranjskom Petrovom Selu"*. Osijek, 12. XI. 2023.
10. ↑  IKA: *"Proslava velikih jubileja u Baranjskom Petrovom Selu"*. Zagreb, 12. XI. 2023.
11. ↑  *"Održane Male petaračke buše"*, Glas Slavonije, 86, 27.662, 14 - Osijek, 29. I. 2008.
12. ↑  B(ogdanka) Ćudić Vilić, A(delina) Janić: *"Šarene maske i vesele povorke zaplesale baranjskim ulicama!"*, Slavonski dom (3. izdanje : Baranja), III, 357, 13 - Beli Manastir, 30. I. 2008.
13. ↑  Ivica Getto: *"Milan Knežević: Volonterizam i briga o djeci i obitelji"*. "Glas Slavonije", 6. III. 2015. (posjet: 4. XII. 2020)
14. ↑  Sukobinteresa.hr: *Milan Knežević* (posjet: 4. XII. 2020)
15. ↑  Savjest.com: *Marko Posavac* (posjet: 2. XI. 2019)

* Baranjska građa
* Službena web-stranica Općine Petlovac
* Turistička zajednica Baranje: *O Baranji*
* Mirovna grupa Oaza (14. II. 2012): *"I ove godine Petaračke buše"*
* Mirovna grupa Oaza (31. I. 2012): *"Baranjsko Petrovo Selo u križaljkama"*
* Mirovna grupa Oaza: *Svi članci vezani za Baranjsko Petrovo Selo*
* LAG Baranja: *Svi članci vezani za Baranjsko Petrovo Selo*

Šabloni
-------

| * p
* r
* u
Naselja u sastavu Općine Petlovac |
| --- |
| **Općina Petlovac •••**   Baranjsko Petrovo Selo • Luč • Novi Bezdan • Novo Nevesinje • Petlovac • Sudaraž •  Širine • Torjanci • Zeleno Polje |  |

| * p
* r
* u
Samostalna naselja u Baranji |
| --- |
| Baranjsko Petrovo Selo, Batina, Beli Manastir, Bilje, Bolman, Branjina, Branjin Vrh, Čeminac, Darda, Draž, Duboševica, Gajić, Grabovac, Jagodnjak, Jasenovac, Kamenac, Karanac, Kneževi Vinogradi, Kneževo, Kopačevo, Kotlina, Kozarac, Kozjak, Luč, Lug, Majške Međe, Mece, Mirkovac, Mitrovac, Novi Bezdan, Novi Bolman, Novi Čeminac, Novo Nevesinje, Petlovac, Podolje, Podravlje, Podunavlje, Popovac, Sokolovac, Sudaraž, Suza, Šećerana, Širine, Šumarina, Švajcarnica, Tikveš, Topolje, Torjanci, Tvrđavica, Uglješ, Vardarac, Zeleno Polje, Zlatna Greda, Zmajevac |